b'\n_START_ARTICLE_\nSamuel Francis\n_START_PARAGRAPH_\nSamuel Adelebari Francis (s. 27. maaliskuuta 1987 Port Harcourt, Nigeria) on nigerialaissyntyinen qatarilainen pikajuoksija. H\xc3\xa4n kilpailee sek\xc3\xa4 100 ett\xc3\xa4 200 metrill\xc3\xa4. 100 metrill\xc3\xa4 h\xc3\xa4nen enn\xc3\xa4tyksens\xc3\xa4 on vuonna 2007 juostu 9,99 ja 200 metrill\xc3\xa4 vuonna 2008 juostu 20,61._NEWLINE_Francisin aika 9,99 oli syntyess\xc3\xa4\xc3\xa4n my\xc3\xb6s Aasian enn\xc3\xa4tys ja ensimm\xc3\xa4inen aasialaisurheilijan tekem\xc3\xa4 kymmenen sekunnin alitus 100 metrill\xc3\xa4. Femi Ogunode rikkoi enn\xc3\xa4tyksen vuonna 2014. Francis voitti kultaa ja hopeaa Aasian mestaruuskilpailuista vuodelta 2007 saatuaan Qatarin kansalaisuuden aiemmin samana vuonna. Francis on osallistunut yksiin kes\xc3\xa4olympialaisiin ja kolmiin MM-kisoihin, mutta aina matka on katkennut viimeist\xc3\xa4\xc3\xa4n semifinaalivaiheessa._NEWLINE_Francis sai vuonna 2017 dopingin takia kahden vuoden kilpailukiellon ajalle 16.11.2016\xe2\x80\x9315.11.2018, kun h\xc3\xa4nen Pekingin olympialaisissa 2008 antamansa dopingn\xc3\xa4ytteen uudelleentutkinnassa vuonna 2016 paljastui merkkej\xc3\xa4 dopingin k\xc3\xa4yt\xc3\xb6st\xc3\xa4.'